Pasiūlymas Tarybos sprendimas leisti Portugalijos Respublikai taikyti priemonę, kuria nukrypstama nuo direktyvos 2006/112/EB dėl pridėtinės vertės mokesčio bendros sistemos 168, 193 ir 250 straipsnių /* KOM/2009/0641 galutinis */





[pic] | EUROPOS BENDRIJŲ KOMISIJA | Briuselis, 2009.11.24 KOM(2009)641 galutinis Pasiūlymas TARYBOS SPRENDIMAS leisti Portugalijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168, 193 ir 250 straipsnių AIŠKINAMASIS MEMORANDUMAS 1. Pasiūlymo aplinkybės Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (toliau – PVM direktyva) 395 straipsnį Taryba, remdamasi Komisijos pasiūlymu, gali vieningai leisti bet kuriai valstybei narei imtis specialių priemonių, kuriomis nukrypstama nuo šios direktyvos nuostatų, kad būtų supaprastinta pridėtinės vertės mokesčio (PVM) surinkimo procedūra arba užkirstas kelias tam tikrų formų mokestiniam sukčiavimui ar mokesčių vengimui. Tarybos sprendimu 2004/738/EB Portugalijos Respublikai (toliau – Portugalija) iki 2009 m. gruodžio 31 d. išnešiojamosios prekybos sektoriuje leista taikyti specialią neprivalomąją sistemą, pagal kurią, viena vertus, nukrypstant nuo 1977 m. gegužės 17 d. šeštosios Tarybos direktyvos 77/388/EEB dėl valstybių narių apyvartos mokesčių įstatymų derinimo – Bendra pridėtinės vertės mokesčio sistema: vienodas vertinimo pagrindas 21 straipsnio 1 dalies a punkto, šiame sektoriuje veikianti įmonė, kuriai leista taikyti šią sistemą, apmokestinama PVM už jos prekybos agentų galutiniams vartotojams pristatytas prekes. Kita vertus, nukrypstant nuo minėtos direktyvos 22 straipsnio, šias prekes pristatantys prekybos agentai atleidžiami nuo šiame straipsnyje nustatytų prievolių. Kad įmonė gautų šį leidimą, visa jos apyvarta turi būti gaunama iš išnešiojamosios prekybos, kuria savo vardu ir sąskaita užsiima prekybos agentai. Be to, visos įmonės parduodamos prekės turi būti įtrauktos į iš anksto sudarytą galutinio vartojimo etapo kainoraštį ir įmonė turi jas parduoti tiesiogiai prekybos agentams, kurie savo ruožtu jas perparduoda tiesiogiai galutiniams vartotojams. 2009 m. birželio 30 d. Komisijos generaliniame sekretoriate užregistruotu raštu Portugalija paprašė leidimo pratęsti šios specialios sistemos, kuria nukrypstama nuo PVM direktyvos 193 ir 250 straipsnių, taikymą ir 2009 m. rugsėjo 9 d. Komisijos generaliniame sekretoriate užregistruotu papildomu raštu paprašė nustatyti, kad, nukrypstant nuo PVM direktyvos 168 straipsnio, prekybos agentai negalėtų atskaityti PVM už prekes, kurioms taikoma ši priemonė. Laikydamasi PVM direktyvos 395 straipsnio 2 dalies, 2009 m. spalio 27 d. raštu Komisija pranešė apie Portugalijos prašymą kitoms valstybėms narėms. 2009 m. spalio 29 d. raštu Komisija pranešė Portugalijai, kad turi visą, jos nuomone, prašymui įvertinti reikalingą informaciją. Pagrįsdama savo prašymą pratęsti priemonę, Portugalija nurodė, kad vadovaujantis PVM direktyva mokesčiu apmokestinami asmenys neturintys tinkamos struktūros, kad atliktų įvairias su direktyvos taikymu susijusias prievoles, ir savo veiklą vykdantys ypatingomis sąlygomis, kai sukčiavimo pavojus yra gerokai didesnis. Tokie yra savo sąskaita dirbantys apmokestinamieji asmenys, tiesiogiai klientų namuose parduodantys įmonių, pasirinkusių šį ypatingą reklamos ir pardavimo būdą, tiekiamus produktus. Portugalijos nuomone, nurodytas priemones būtina pratęsti, kad būtų supaprastintas PVM surinkimas iš šia veikla užsiimančių apmokestinamųjų asmenų ir taip užtikrinta veiksmingesnė PVM surinkimo kontrolė. Portugalija atkreipia dėmesį, kad tokios priemonės neturi poveikio galutiniame vartojimo etape iš surinkto PVM gaunamoms pajamoms, ir todėl nedaro jokios įtakos Europos bendrijos iš PVM gaunamiems nuosaviems ištekliams. Pagal specialią neprivalomąją sistemą, kurią prašoma pratęsti, prekybos agentai būtų atleisti nuo prievolės deklaruoti ir mokėti PVM už galutiniams vartotojams pristatytas prekes, kurias įmonė, kuriai leista taikyti šią sistemą, jiems pristatė. Be to, sistema bus naudinga šiems apmokestinamiesiems asmenims, nes bus supaprastinta mokesčio mokėjimo tvarka. Mokesčiu apmokestinant įmonę, kuriai tinkamai leista taikyti šią sistemą, o ne daug keliaujančių prekybos agentų ir įpareigojant įmonę deklaruoti ir sumokėti mokestį, šia sistema taip pat galima užtikrinti, kad mažmeninės prekybos etapu už įmonei, kuriai leista taikyti šią sistemą, priklausančias parduotas prekes sumokamas PVM tikrai pervedamas į valstybės iždą, ir taip užkirsti kelią mokestiniam sukčiavimui. Be to, sistema bus naudinga mokesčių administratoriui, nes bus supaprastinta mokesčio surinkimo tvarka. Jeigu prekybos agentai, kuriems prekes tiekia įmonė, kuriai leista taikyti šią sistemą, yra atleidžiami nuo prievolės deklaruoti ir mokėti PVM už įmonės jiems tiekiamų prekių pristatymą galutiniams vartotojams, siekiant paprastumo taip pat reikėtų, kad jie nesinaudotų teise į PVM už taip įsigytas prekes atskaitą ir kad būtų atleisti nuo prievolės teikti PVM deklaraciją, reikalingą į atskaitą įtrauktinai sumai nustatyti. Taigi tinkama, kad šia teise vietoje jų naudotųsi įmonė, kuriai leista taikyti šią sistemą, ir kad ji įsipareigotų atlikti atitinkamą deklaravimo prievolę. Teisei į atskaitą, kuria gali pasinaudoti prekybos agentai pirkdami kitas prekes ir paslaugas, ši priemonė netaikoma, tad ji įgyvendinama laikantis įprastinės tvarkos. Išnagrinėjusi PVM direktyvos 395 straipsnio nuostatas ir Portugalijos pateiktus argumentus, Komisija mano, kad prašymas leisti nukrypti atitinka šiame straipsnyje nustatytas sąlygas ir padeda supaprastinti mokesčio surinkimą bei užkirsti kelią mokestiniam sukčiavimui, nedarant įtakos galutiniu vartojimo etapu surenkamoms mokestinėms pajamoms. Todėl Komisija neprieštarauja šiam prašymui ir mano turinti Tarybai pateikti atitinkamą pasiūlymą. Visgi, Komisijos nuomone, šiai išimčiai turėtų būti nustatytas ribotas taikymo laikotarpis, kad reguliariai būtų galima įvertinti, remiantis atitinkama Portugalijos pateikiama informacija, ar tebėra ją pagrindžiančių priežasčių. 2. KONSULTACIJOS SU SUINTERESUOTOSIOMIS šALIMIS IR POVEIKIO VERTINIMAS Sprendimo pasiūlymu siekiama toliau taikyti PVM surinkimo supaprastinimo ir mokestinio sukčiavimo prevencijos priemonę konkrečiame ir ribotame ekonomikos sektoriuje. Todėl jis bus naudingas šiame sektoriuje dirbantiems apmokestinamiesiems asmenims ir susijusiai valstybei narei. Nepriklausomo tyrimo neprireikė, nereikėjo konsultacijų su suinteresuotosiomis šalimis ir šio sprendimo poveikio vertinimo. Bet kuriuo atveju poveikis bus ribotas dėl ribotos sprendimo taikymo srities ir trukmės. 3. Teisiniai pasiūlymo aspektai Siūlomu sprendimu siekiama leisti Portugalijai taikyti nuo PVM direktyvos 168, 193 ir 250 straipsnių nukrypstančią specialią priemonę ir taip išsaugoti ir iš dalies pakeisti specialią neprivalomąją sistemą, pagal kurią išnešiojamosios prekybos sektoriuje tam tikras sąlygas atitinkančios įmonės, kurioms leista taikyti šią sistemą, viena vertus, nukrypstant nuo minėtos direktyvos 193 straipsnio, būtų apmokestinamos mokesčiu už jos prekybos agentų galutiniams vartotojams pristatytas prekes ir, kita vertus, nukrypstant nuo minėtos direktyvos 168 straipsnio, turėtų teisę į prekybos agentų mokėtino arba sumokėto mokesčio už atitinkamas įmonių jiems pristatytas prekes atskaitą. Galiausiai, nukrypstant nuo minėtos direktyvos 250 straipsnio, šia sistema siekiama atleisti prekybos agentus nuo šiame straipsnyje nustatytos deklaravimo prievolės, kai įmonė, kuriai leista taikyti šią sistemą, jiems pristato prekes ir kai jie tas pačias prekes pristato galutiniams vartotojams, ir siūloma šią prievolę įpareigoti atlikti įmonę. Šio sprendimo teisinis pagrindas yra PVM direktyvos 395 straipsnio nuostatos, priimtos taikant Europos bendrijos steigimo sutarties 93 straipsnį. Remiantis šiomis nuostatomis, valstybė narė, pageidaujanti imtis konkrečių priemonių, kuriomis nukrypstama nuo minėtos direktyvos, privalo gauti Tarybos leidimą, kuris suteikiamas Tarybos sprendimu. Kadangi įgyvendinimo priemonė susijusi su apyvartos mokesčių teisės aktų derinimu, laikomasi subsidiarumo principo. Pasiūlymas atitinka proporcingumo principą ir juo neviršijama tai, kas būtina supaprastinimo ir mokestinio sukčiavimo prevencijos tikslui pasiekti, nes jis taikomas tik konkrečiam ir ribotam ekonomikos sektoriui, tad ir nedideliam skaičiui apmokestinamųjų asmenų, galinčių pasirinkti, ar taikyti šios sistemos taisykles. Todėl šiuo pasiūlymu nuo PVM direktyvos principų nukrypstama labai nedaug ir tinkamai. 4. Poveikis biudžetui Pasiūlymas neturi poveikio Bendrijos biudžetui. 5. Papildoma informacija Pasiūlyme numatyta, kad sprendimo taikymo laikotarpis baigsis 2012 m. gruodžio 31 d. Pasiūlymas TARYBOS SPRENDIMAS leisti Portugalijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168, 193 ir 250 straipsnių EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 93 straipsnį, atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos[1], ypač į jos 395 straipsnio 1 dalį, atsižvelgdama į Komisijos pasiūlymą[2], kadangi: 1. Tarybos sprendimu 2004/738/EB[3] Portugalijos Respublikai (toliau – Portugalija) iki 2009 m. gruodžio 31 d. išnešiojamosios prekybos sektoriuje leista taikyti specialią neprivalomąją sistemą, pagal kurią, viena vertus, nukrypstant nuo 1977 m. gegužės 17 d. šeštosios Tarybos direktyvos 77/388/EEB dėl valstybių narių apyvartos mokesčių įstatymų derinimo – Bendra pridėtinės vertės mokesčio sistema: vienodas vertinimo pagrindas[4] 21 straipsnio 1 dalies a punkto, šiame sektoriuje veikianti įmonė, kuriai leista taikyti šią sistemą, apmokestinama pridėtinės vertės mokesčiu (PVM) už jos prekybos agentų galutiniams vartotojams pristatytas prekes. Kita vertus, nukrypstant nuo minėtos direktyvos 22 straipsnio, šias prekes pristatantys prekybos agentai atleidžiami nuo šiame straipsnyje nustatytų prievolių. Kad įmonė gautų šį leidimą, visa jos apyvarta turi būti gaunama iš išnešiojamosios prekybos, kuria savo vardu ir sąskaita užsiima prekybos agentai. Be to, visos įmonės parduodamos prekės turi būti įtrauktos į iš anksto sudarytą galutinio vartojimo etapo kainoraštį ir įmonė turi jas parduoti tiesiogiai prekybos agentams, kurie savo ruožtu jas perparduoda tiesiogiai galutiniams vartotojams. 2. 2009 m. birželio 30 d. Komisijos generaliniame sekretoriate užregistruotu raštu Portugalija paprašė leidimo pratęsti šios specialios sistemos, kuria nukrypstama nuo Direktyvos 2006/112/EB 193 ir 250 straipsnių, taikymą ir 2009 m. rugsėjo 9 d. Komisijos generaliniame sekretoriate užregistruotu papildomu raštu paprašė nustatyti, kad, nukrypstant nuo Direktyvos 2006/112/EB 168 straipsnio, prekybos agentai negalėtų atskaityti PVM už prekes, kurioms taikoma ši priemonė. 3. Laikydamasi Direktyvos 2006/112/EB 395 straipsnio 2 dalies, 2009 m. spalio 27 d. raštu Komisija pranešė apie Portugalijos prašymą kitoms valstybėms narėms. 2009 m. spalio 29 d. raštu Komisija pranešė Portugalijai, kad turi visą, jos nuomone, prašymui įvertinti reikalingą informaciją. 4. Pagal šią specialią sistemą vietoje daug keliaujančių prekybos agentų teisė į jų mokėtino arba sumokėto PVM už įmonių jiems pristatytas prekes atskaitą suteikiama įmonėms, kurioms tinkamai leista taikyti šią sistemą, ir jos apmokestinamos mokesčiu už prekybos agentų galutiniams vartotojams pristatytas prekes. Šios įmonės, kurioms leista taikyti šią sistemą, taip pat įpareigotos atlikti atitinkamas deklaravimo ir mokėjimo prievoles, nuo kurių atleidžiami jų prekybos agentai. 5. Taigi, taikant šią sistemą galima užtikrinti, kad mažmeninės prekybos etapu už šioms įmonėms priklausančias parduotas prekes sumokamas PVM tikrai pervedamas į valstybės iždą ir taip užkirsti kelią mokestiniam sukčiavimui. Be to, sistema bus naudinga mokesčių administratoriui, nes bus supaprastinta šio mokesčio surinkimo tvarka ir sumažintos su PVM susijusios prekybos agentų prievolės. 6. Dėl šios priemonės nepasikeis galutinio vartojimo etapu surenkama PVM suma, ir todėl ji neturės neigiamos įtakos Europos bendrijos iš PVM gaunamiems nuosaviems ištekliams, PRIĖMĖ ŠĮ SPRENDIMĄ: 1 straipsnis Portugalijai išnešiojamosios prekybos sektoriuje leidžiama taikyti specialią apmokestinimo sistemą, kuria nukrypstama nuo Direktyvos 2006/112/EB nuostatų. Įmonės, kurių visa apyvarta gaunama iš išnešiojamosios prekybos, kuria savo vardu ir sąskaita užsiima prekybos agentai, gali prašyti mokesčių administratoriaus leidimo taikyti šią specialią sistemą, su sąlyga, kad: a) visos įmonės parduodamos prekės įtrauktos į iš anksto sudarytą galutinio vartojimo etapo kainoraštį; b) įmonė savo prekes parduoda tiesiogiai prekybos agentams, kurie savo ruožtu jas perparduoda tiesiogiai galutiniams vartotojams. 2 straipsnis Įmonės, kurioms leista taikyti šią specialią sistemą, nukrypstant nuo Direktyvos 2006/112/EB 168 straipsnio, turi teisę atskaityti prekybos agentų mokėtiną arba sumokėtą PVM už jų prekybos agentams pristatytas prekes ir, nukrypstant nuo minėtos direktyvos 193 straipsnio, privalo mokėti PVM už prekybos agentų galutiniams vartotojams pristatytas prekes. 3 straipsnis Prekybos agentai, kuriems prekes tiekia įmonė, kuriai leista taikyti šią specialią sistemą, atleidžiami nuo Direktyvos 2006/112/EB 250 straipsnyje nustatytos prievolės deklaruoti įmonės jiems pristatytas prekes ir prekes, kurias jie pristatė galutiniams vartotojams. Šią prievolę atlieka įmonė, kuriai leista taikyti šią sistemą. 4 straipsnis Šis sprendimas taikomas nuo 2010 m. sausio 1 d. iki 2012 m. gruodžio 31 d. 5 straipsnis Šis sprendimas skirtas Portugalijos Respublikai. Priimta Briuselyje Tarybos vardu Pirmininkas [1] OL L 347, 2006 12 11, p. 1. [2] OL C ..., ..., p. . [3] OL L 145, 1977 6 13, p. 1. Direktyva panaikinta Direktyva 2006/112/EB. [4] OL L 325, 2004 10 28, p. 62.